Norsk Redaktørforening

Styremøte Oslo 2020-03-24

AJ

***Sak 2020-13: Forslag til endringer i Vær Varsom-plakaten - høring***

Som styret vil være vel kjent med, ble det i kjølvannet av den såkalte Bar Vulkan-saken utarbeidet en rapport om norske mediers forhold til kildene. Utvalget som utarbeidet rapporten var ledet av Sven Egil Omdal. De presenterte rapporten [«Sa hun virkelig det»](https://presse.no/wp-content/uploads/2019/11/Kildeutvalgets-rapport_291019-002.pdf) i november 2019, og rapporten ble diskutert på NRs høstmøte i Tromsø. I etterkant av dette vedtok Norsk Presseforbunds styre å sende rapporten på høring til grunnorganisasjonene, se vedlagte brev fra NPs generalsekretær. Høringsfristen er 1. juni.

Saken ble behandlet i NRs styre 11. februar. Styret vedtok følgende fremdriftsplan for høringen:

1. Rapporten sendes på høring til NRs regionforeninger og medlemmer. Den formelle høringsfristen settes til fredag 17. april.
2. Rapporten blir gjenstand for diskusjon på en egen regionledersamling (nytt møtepunkt) i siste del av mars måned (denne er nå fastsatt til mandag 30. mars)
3. Styret tar en foreløpig behandling av forslagene i sitt møte 24. mars.
4. Styret sluttbehandler NRs innstilling i møte 5. mai, eventuelt med etterfølgende avklaringer på epost.

Saken ble sendt NRs regionforeninger 18. februar. Flere av NRs regionforeninger hadde planlagt faglige samlinger i løpet av mars/april hvor rapporten skulle diskuteres. Disse møtene er nå utsatt på ubestemt tid, hvilket i praksis trolig gjør det umulig for regionforeningene å overholde fristen 17. april, noe som i neste omgang gjør det vanskelig for NR-styret å behandle dette endelig før fristen 1. juni. Sekretariatet har tatt dette opp med NPs generalsekretær, som er åpen for at det kan bli utsettelser. NP-styret vil diskutere dette i sitt møte 2. april.

Til realitetene i saken, så har Kildeutvalget fremmet forslag om konkrete endringer på seks punkter i Vær Varsom-plakaten. Sekretariatet foreslår at styret tar en første, uformell runde på disse forslagene. I lys av den siste tidens begivenheter mener sekretariatet det er behov for å legge et nytt løp for høringen av utvalgets forslag. Disse bør uansett gis en grundig behandling i NPs grunnorganisasjoner. Sekretariatet foreslår at styrets leder og nestleder, i samråd med sekretariatet, fastlegger en ny prosedyre for høringen, med utgangspunkt i de vedtak som fattes i neste styremøte i NP.

**1. Til punkt 3.1**

■ Dagens punkt 3.1: Kilden for informasjon skal som hovedregel identifiseres, med mindre det kommer i konflikt med kildevernet eller hensynet til tredjeperson.

■ Forslag til nytt punkt 3.1 (tillegg understreket): Kilden for informasjon skal som hovedregel identifiseres, med mindre det kommer i konflikt med kildevernet eller hensynet til tredjeperson. Personkarakteristikker og udokumenterbare påstander bør ikke fremsettes anonymt.

**2. Til punkt 3.3**

■ Dagens punkt 3.3: Det er god presseskikk å gjøre premissene klare i intervjusituasjoner og ellers overfor kilder og kontakter. Avtale om eventuell sitatsjekk bør inngås i forkant av intervjuet, og det bør gjøres klart hva avtalen omfatter og hvilke tidsfrister som gjelder. Redaksjonen selv avgjør hva som endelig publiseres.

■ Forslag til nytt punkt 3.3 (endringene understreket): Det er god presseskikk å gjøre premissene klare i intervjusituasjoner og ellers overfor kilder og kontakter. Dette gjelder også opptak av samtaler. Hvis det inngås avtale om sitatsjekk, bør det gjøres klart hva avtalen omfatter og hvilke tidsfrister som gjelder. I kontroversielle saker bør urutinerte kilder gjøres oppmerksomme på muligheten for sitatsjekk. Redaksjonen selv avgjør hva som endelig publiseres.

**3. Til punkt 3.6**

■ Dagens punkt 3.6: Av hensyn til kildene og pressens uavhengighet skal upublisert materiale som hovedregel ikke utleveres til utenforstående.

■ Forslag til nytt punkt 3.6, (endringen understreket): Av hensyn til kildene og pressens uavhengighet har ingen utenforstående rett til å få utlevert upublisert materiale.

**4. Til punkt 3.7**

■ Dagens punkt 3.7: Pressen har plikt til å gjengi meningsinnholdet i det som brukes av intervjuobjektets uttalelser. Direkte sitater skal gjengis presist.

■ Forslag til nytt punkt 3.7 (tillegg understreket): Pressen har plikt til å gjengi meningsinnholdet i det som brukes av intervjuobjektets uttalelser i indirekte sitater. Direkte sitater skal gjengis presist.

**5. Til punkt 3.8**

■ Dagens punkt 3.8: Endring av avgitte uttalelser bør begrenses til korrigering av faktiske feil. Ingen uten redaksjonell myndighet kan gripe inn i redigering og presentasjon av redaksjonelt materiale.

■ Forslag til nytt punkt 3.8 (endringene er understreket): Kildens rett til sitatsjekk er personlig, og begrenset til korrigering av faktiske feil. Ingen uten redaksjonell myndighet kan gripe inn i redigering og presentasjon av redaksjonelt materiale. Som hovedregel tilbys ikke sitatsjekk når svar er avgitt skriftlig.

**6. Til punkt 3.9**

■ Dagens punkt 3.9: Opptre hensynsfullt i den journalistiske arbeidsprosessen. Vis særlig hensyn overfor personer som ikke kan ventes å være klar over virkningen av sine uttalelser. Misbruk ikke andres følelser, uvitenhet eller sviktende dømmekraft. Husk at mennesker i sjokk eller sorg er mer sårbare enn andre.

■ Forslag til nytt punkt 3.9 (endringene er understreket): Opptre hensynsfullt i den journalistiske arbeidsprosessen. Vis særlig hensyn overfor urutinerte kilder og personer som ikke kan ventes å være klar over virkningen av sine uttalelser. Vær aktpågivende ved bruk av sosiale medier som kildegrunnlag. Misbruk ikke andres følelser, uvitenhet eller sviktende dømmekraft. Husk at mennesker i sjokk eller sorg er mer sårbare enn andre.

Forslag til vedtak: I samråd med sekretariatet fastlegger styrets leder og nestleder ny prosedyre for den videre behandlingen av kildeutvalgets forslag, med utgangspunkt i de vedtak som fattes i NP-styrets møte 2. april.

